
 Maam Njamala kaa moof a jeetaayaa fo ƥasilum.



 Baab Njamala, fa Yaa Njamala, fa xa taanum, den fop a maad’a o xet olaa.



 Gentand we, Muus fa Ɓox, Ruul a koƥ, denoo maaga a ndeeƭu.



 Den fop da moof a yeraa njar fosoow den.



 Jeetaay faa a xumb lool.




 Sañ-sañ a cang





 Maam Njamala a ɗeetloox ee o ndaan onqe, Muus, waagee moof o mbiñ o leng.



 Kuu ta nanna rek, a sutoox no mbed onqaa.



 A refangaa kam no wiin we, kaa fecaa mbaa ta taasooxaa rek.



 Ta cak-caknaa, a makaa wiin we, oleng waagee jeetaay.



 Ta ga‘ iitam ee oxuu bugna tig, ten o xooyaa lulin, ta retaa a garaa rek,



 A rokaa sutooxaa.





 Na kooñ ale, oxuu soxla ’ na, xooyin, lulin, ci’in xa terem xa ƭaq. Da ne ’ in



 o ƥiy-nduleer. Xuri a jega xa kiid ɓetaatadaq too rokafulee ekol. O hiidoo hiid, yaay fee ee : “fat um cung boo mbaan, um ɓekkin ekol” “Ten naa damtaxam, too a rokangaa ekol,, jegkiim oxaa luluuma.” Keene da mbiyaa a Xuri, fo ne ta nandna, a ɗom a maam’um Njamala lool.


 Ta laye ee : ‘’Rend koy, faw um ɓek a Xuri ekol.“



 “Ke ta refitna xotee ƭat.”



 Ya‘ Xuri a doonin ee : “Heey, ha’aa! Xuri retkee ekol ndiiki, a teela.



 Ee! Yaaga jegkiim oxaa luluuma fe!’’



 Njamala fee o seemrum a layin ee :“Yaaga o retanaa xooxof, Xuri refee o ƥiy nduleer!”



 Kene refee ƭat, jang o ɓiy olene, lulan rek, jangee, fiyee dara.





 Maam Njamala a doon teen ee : “A cang, kaa warna o ndeɓ onquu refna oo”. ‘’Ne’atiim koy o ndeɓ o nandu nen a Xuri.’’



 ‘’Kaa jeg solo lool no ñoow no kiin o ƥaal.



 Xan a tax ta jeg xam-xam, a waag o fog no kuu saax le a fiyaa.



 Xan a tax o yokoox, too o maakangaa jeg o njiriiñ.


 O njaaƈ o nandu nen a Xuri a rokangaa ekol, xan a yarel, a yetwel.



 Xan a jangnel, a neew-neew ta waag ma a pind.



 Xan a waag o niir iitam, a waag o kalkil.



 A ndefangaa na ekol ke, oleng ga’kee den no ped ke da mbidaa.



 Da njalnooreel, a sadaxnooxaa.



 Xan jangu fee a coox a den ke da soxla’na baa maak apaax.





 A cang no cangu teɓ ke a xotangaa ƭat, fop naa yooɓkaa na den. Xan a waag o ret boo no cangu ndokandeer ke, mbaa sax no we tookee-took. Keene taxu ta layeel ee a perandoong ale hupu solo. Too sax, refee keene soom. A cang kaa taxaa o ndeɓ a and ke ta refna, a jeg fula, a jeg fayda. Xan a tax ta layaa ke ta andna, no njek fo tedaanga.


 A cang a naanga taxaa iitam o ndeɓ a and cerum, moƴtaa koy rew we.



 Baa ndaawiidaa xa kiid xarɓaxay, cer den



 kaa suptooxaa.



 A suptax aleene, o teelangaan o and, jaaxiɗkiro, too xan o moƴ o and xooxof.



 O doon teen, xan o ndeɓ a xool, a yaru, a jeg tegiin, a waag o ref fo wiin.



 Genkee no cep-cepnaa, a fecaa gimaa nen a Xuri.



 Xan a ref o cegu yiif, a fod taa teey.





 A cang xan a tax iitam o ndeɓ a and wiin we fo ne da ñoowtaa. Xan a and iitam o ñoowoƭ no muumeen ke fo taxar ke. Ta and iitam ke guutatirandna den. Keene Maam Njamala a layna, a fel lool a Xuri Njamala. Ta lay ee : ‘‘Yaaga de bugaam o rok ekol. Kaam bug o and ke taxna ta jeg wiin ɓaal, a jeg wiin yeeq,


 Wene a ñaamaa daaƭ, waana a ñaamaa a tegeƴ”.



 Maa’um a layin ee : O xeexeene koy!



 O janganaa, xan o and sax me hatoona fo me fogoona.



 Xan o and iitam ne danaat we a ñoowtoogna, ke da mbug’ina fo ke da mbañ’ina.



 Neene, xan o and wo refu an.





 A cang xan a tax o jaɓ kaa reefna ƭat fo kaa reefeerna ƭat. Xan o jeg fula iitam boo oleng fi’noorkirang kaa wareerna.



 Xan o and mandarga fo sart no saaxof.



 O waag o niiw fakum fo daraapo’um.



 O maakangaa, o ref oxaa bugna saaxum, a ref o sitwayee faax.Oxe jangeerna, andee dara, kaa felaa naxel.


 Ɓox a yo’inaa xoox le rek, ke ta layaa a felin lool.



 Ta doon teen ee : ‘’Ban nu mbeec ee o ndeɓ a njangangaa, baa maak, xan a dimle fogum.



 A soƥangaa den no ñak, xan a sut a den teen ofeet.



 Muus a layin ee : ‘’Bilaay nu laya ndigil!’’



 Ruul a ɓaat ee : ‘’A cang a naa ɓaataa iitam koom ’’.



 Kene taxu maat ne fiyaa kuu ta waagna ndax fop a njang.





 Ndiikii, saax luu retoona, a goƭ-goƭ, kalaas a tabaxe maaga. Keene xan a dimle wiin we ndax da mbind mboƥ ne no ekol ke.



 Yaa Njamala a lay ee : ‘’Ndaa koy a cang aleyoo kaa ɗom. A waag’a moƴo yooɓandel koy.’’ Oleng waree rabid tig, a jelangaa oxuu ta felna.


 Maam Njamala a lay ee : ‘’O ɓekangaa o ƥeef na ekol no maat ne, rabidkiro tig’’.



 Ke waroona lay kañ, ten refu ee a cangin ale kaa war o faax.



 Kaa war o saƭkandel boo muu da ndetatna, a ƥisiid o raaya.



 A mbara njangin mboƥ ne na ƭelem ake da numna.



 Oxuu refna, a waagangaa bindaa a jangaa no ɗelemum, xan a ref o njiriiñum.



 Keene naa taxkaa ta waag o lay ke refna no ten, ta xool qac.





 Kaa da mbar o njangnel ke da soxla’na, ke saax den a soxla’na. Da mbaag o njofand saax den apaam. We naa njangnaa denoo, a mbara aqatinel. Da mbokat a cang ale fo faŋas, moƴtaa koy fa xa teɓ xa tutuuñ axe. Maat ne sax a fiya mayu koy, ndaa boo ndiik, a yoqa cafe-jafe. Ten taxu da mbar o ƭeetloox ke naa ataa cafe-jafe ke.


 Da ƭeet ndax no jaajangin we oo, ndax na xa elew axe oo.



 A waaga ref iitam no waajur ke, mbaa no kelfa ke seqna a cang ale.



 I ƭeetlooxa iitam ee a jega cafe-jafe lakas kaa naa yaqaa a cang ale.



 O waag o lim teen a tele ke fo qarala qas ke nandna nen portaabul fa ordinaateer.



 Maam Njamala a lay ee : ‘’Iyo, keene taxu boo maat Senegaal a jalaa fa Oo.En.See ke fo porose ke.’’



 Weene xan a and o njiriiñ a cang, a mbiyaa teen xaaliis fo calir cegu solo.





 Cangu ke a ƥaate baa moƴ o may.



 Saate fuu retoona kam saax le, a goƭ-goƭ, ekol a tabaxe maaga. Kaa da mbug fop a njang, yaam a cang kaa cooxtaa o and fo o waag. Na samandaal, o ɗeetangaan na baadin ale, a cang naa taxaa o and ne naa waadinteel. Ten naa taxaa iitam o waag o waadin wiin fo muumeen, fo lakas.


 Xaaliis fa mayu a fiye na qendand a safe ke, ndax a cang ale a moƴ o saƭik, a moƴ o faax.



 Muu da ndefna, o we aqatinaa jaajangin we.



 A ndamtaa iitam cangu ke ndax da ñaaƴ apaax.



 Oleng janginkee kaa feluuna.



 Kaa da mbug a cang ale a yoon fa cang ale ne ta bugteena na adna fee fop.





 Maat ne wara fexey boo a cang a ref wareef no fop. Oxuu jaɓeerna ɓek o ƥeef ekol, o doonel a bateer. Waajur fuu refna, xan a xaƴel a ɗeetan xooxum ke ta bugna o ƥeem a jangin.



 Ndaa maat ne waagatee jaɓ o ndeɓandoong onqaa fadna jang a ref no mbed onqe.



 Xa teɓandoong axe fop, kaa mbar o mbiyanel mandarga. Mandarga kaa naa laltaa o elew oluu refna, ekol fee ta jangtaa.


 Laamit :



 Aniin ndef’u no xet olaa no mbind Njamaalayiin?



 Xar taxu ya ’ Xuri bugee Xuri a rok ekol?



 Xar taxu Xuri waagee moof o mbiñ o leng?



 Nam ga’to falay fee ?



 O ndeɓandoong onquu jegeerna mandarga neene, kaa warel o xot.



 A cooxel oxaa moofanna maat ne, ta seqin.



 Da ƭeet me ta inoorna, a ndiisoor fo we ndimuuna.



 Faapa Njamal a lay ee : ‘’Yaaga de xan waajur ke Xuri feeke naa widaa rek a ƭeetiidel.



 A feetangaa um ɓekin ekol.‘‘



 A kooñ’ in kaa jeg daara faa andoona ee we naa njangtaa maaga naangee sadaxnooxaa. Ustaas goor fo rew naa njangnaa maaga. Xa caaƈ xa tew axe kaa mbar no saax o leng ole, goor we a mbar no lakas ole. Pokatoor ƭik keene naangee nga’raa na daara fee. Yaa Saydaa ke naa njangnaa xa caaƈ xa tew axe, Ustaas ke a njangnaa xa caaƈ xa koor axe.



 Daara fa njektooxu


 Xa caaƈ xa tew axe, rew we naa njagnaa den, a seq a den.



 Xa caaƈ xa koor axe, goor naa njangnaa den, a seq a den.



 No saax oluu refna, xa caaƈ axe a njega tok yaaju fo cong mosu.



 A jega maa xa caaƈ xa koor axe fo xa tew axe a ñaamtaa.



 Daara fee a jega a mbaaw fo maa naa ñaamteel.



 A yaarangaa, boo da nju’oox baa ƈut, da mbondoox a ñuf xa lampa xe.





 No saax oluu refna, a jega oxaa naa saytooxaa xa caaƈa xe. O njaaƈ onquu bugna ret na xulanq, da ndamtong Fajar a fandangaa, teen xa caaƈ axe a yokeel da muktoox, a ƥogoox a njuli, a njang. Roog a feedangaa, da ñaktoox, a nomtoox na cang alaa, waxtu a put da ñaam a ñootnoox. Tisbaar a fadangaa, da njap a njuli, a nomtoox na cang alaa. Takusaan, da njap a njuli. A nomtooxangaa na cang alaa boo timis a matiid, da njap, a njuli na waxtu faa.


 Daara fee a jega maa xa caaƈ axe mbi’taa mboƭtoor, rew we mene, goor we maana.



 O nqool onqe xonangaa, baajur ke a ngar a ndabdan xa ƥiy den.



 Oxuu rabidna, o cooxel a kaayit seede laa naa laltaa ee rabdaa.



 Oxuu teeleerna rabdan o ƥeef, daara fee a xooyong a wetandong.



 A soƥangaa too rabdanee o njaaƈ onqe boo ta miñ, xan daara fee a garood a xotiidin.





 Xa caaƈ axe moƴna o mbaag a cang, xan a njeg neexil no nqool onquu refna. A ñootnooxangaa boo daara fee a ɓaat o wet, xa caaƈ axe a ƥaat o nomtooxiid na cang ale. No waxtu ndiig, daara



 fee a ñootnoox no kaa fadna o nqool soom. Na



 xa kiid xa tadaq, daara fee a jangnaa xa caaƈ axe boo da mokiɗ alxuraan. A cangtax ale, bes fa maak a refu, faa baajur ke fo fog ole fop a maadiidaa. Xew feene kaa waajaneel, a yegnel baajur ke fo we adwanna ministeer fee seqna a cangin ale.


 Bes fee a fadangaa, xa caaƈ axe ndokoox baa mos, a ngar a moof kam baas fee, a cungaa.



 Xan a jeg oxaa naa xooytaa, xa caaƈ axe ndetaa o leng o leng no mikoro laa a njangtooxaa.



 Yoq ke, o njaaƈ a jangaa baa miñ, a dalfo lool.



 Waajur ke fop, oxuu ga’na teen xa ƥeef a njangaa koo jegaa o ɗaay.



 Keene kaa ɓaataa daraja baajur keene na saate faa da ngenna.



 Xa caaƈ axe mokiɗna alxuraan, a maakangaa, jaajangin a ndefkaa maa da ngenna.





 Na daara fee, xa caaƈ axe a cang soom a mbi’aa, oleng sadaxnoorkee den.



 Jegee fitna fa leng faa dooneena took den a refangee o mokiɗ Alxuraan.



 Nqes boo yaar, a cang rek xa caaƈ axe a mbiyaa O we ndoktaa na daara fee na xa kiid xa nahaq jof na ƥetaq.



 Xa caaƈ axe a yiif den a mbelna, a naanga mokɗaa na xa kiid xa ƭak soom.


 Waxtu fee naa xoteel xa caaƈ axe fadangaa, baajur mayu naa nqetaa maaga.



 O njaaƈ onquu retna no mbind den baa war o gatiid, baajurof xan a cooxong ƥislax.



 A cang ale xan a wet a yiif na caaƈ axe boo a ndetangaa ekol a anddel.



 Saar ken a alxuraan ke da ndamna a njangan a njangatinan naagu wetaa a yiif den.



 Xa caaƈ axe ƥeerna daara kaa sogkaa ndok ekol kaa ƈiƴaa, a njeg yiif.



 A cang ale da eetna o mbi’ aqatu a yiif den boo kuu da njangna a ndamin.





 A soƥangaa o njaaƈ onqe a fi’ xa kiid xa ƭaq na daara fee, a war o rok ekol, kaa retkaa A waaga o paangatin a alxuraanum yaa ekol a wegna. A soƥangaa o njaaƈ onqe a feraa a pokat, a waaga o ret baa waag o jiriiñor Enternet. Teel o rok na cang, refu ke naa xoolandaa yiif boo kuu duufoona teen o feet ta sax Ndaa xam-xam fuu ta waagna o ref, kaa laac o wetandooxeel moƴtaa koy kaa jofna na alxuraan.


 Daara ke xaye, owe ƥaatwaa ondik-ondik kam saax a nduɓaaɓ ale.



 Ke taxna refu meene naa ga’eel xa caaƈ axe naa mbidaa a sadaxnooxaa.



 A jega simit leng naa oxe adwanna saax le a fi’na, fayaa naa fañtaa xa caaƈ axe da sadaxnoox.



 We naa yetooxaa wiin we a njang’a xa caaƈ axaa sadaxnooxoogna a nommit a den baajur den.



 Daara ke xaye, ne ta ƥaatooxtaa ndang o ndang kaa jom’and fop.





 Boo ndiik, xa caaƈ owe no ped ke no saax nduɓaaɓ a sadaxnooxaa o yeng fo ñaal.



 Ndiiki sax xa caaƈ xa maak naa seqaa xa pot den a sadaxnooxaa. Ta nand nen we naa njagnaa xa caaƈ axe, njegee xaaliis faa da seqtiina den. Keene taxu da simeel a sadaxnook kaa da ñoowitna. Nandu neene taxu daara ke ngeenneena xaye a ngeƈnooxu


 Daara keene fop kaa ndabdinooxa a cang ale na xa caaƈ axe



 Kam daara keene a jega teen waa xa caaƈ axe a ngenaa,yoq ke da ndet no pind den.



 Boo xaye a jega kolees araab kaa naa njangnaa alxuraan a eetit na xa caaƈ axe.



 Saax le Ndakaaru soom a jega kaa fadna cuni no daara xaye.



 Ndax fop xan a mbaag o ndabdan xa ƥiy den no daara keene?



 Neewu njegu teen kaa da ndabdantina xa ƥiy den no daara keene.





 We mbugna xa ƥiy den a njang Alxuraan too njegee xaaliis nam a mbi’kaa? Xeƈa ƥis xa ƥiy den no siriiñ we naageerna ndabdinooxaa. Na neene, waaga a mbaaga o sas a den da sadaxnooxik kaa da ñoowitna Daara ke xaye, a ɓisiida a suptax o ndik na sadaxnax ale jeg’iina meen. Xa caaƈ axe a cang soom a mbiyaa. Yiif le no njaaƈ onqe na cang ale rek a refu, kuu ta ga’na weecitkiran.


 No daara fee o genand ole na xa caaƈ kaa xoolaa, da ñaamaa, a ƥogwaa a a ndokwaa toki



 O wod-fo-ɓaal den kaa yetooxeel apaax- apaax.



 Waa no mbind naa a sooɓangaan, a ndet na daara faa a ƭeetik a den.



 A mban nuu xa caaƈ axe a ndetna no pind den kaa da ƭaayaa a ŋasaa.



 Waxtu nomtax a fadangaa mbugkee nomtoox, o njaaƈ nandu neene



 Yoon den we da soƥna, a mer o ŋasaa fa den taxun.





 Xar taxu daara ke xaye a ndabdinooxaa xaaliis fa mayu na cangin ale? Daara fee kaa rabdaa luyaas no mbind ne daara fee a refna. Kaa rafdaa tam jaajangin we, faktiir foofi, kuraŋ fo telefoŋ xa qool a ƭaq akuu refna A ñaam ale na xa caaƈ axe fo we naa njawan tam xaaliis a ref. I mbokat teen we na saytooxaa fo we naa nqoolandaa mbind ne.


 Mu xa caaƈ a mbokateena, kaa laacaa oxaa naa ɗeetaa den muu da ndefna



 Geenin a sarta : waa no mbind no njaaƈ onqe soom mbaagu o nqotit o njaaƈ onqe na daara fee.



 O lakas oxaa daara fee a andeerna waagiran o xotit maaga.



 Ke daara fee a jofnooxna teen refu o yetoox xa caaƈ axe na fop boo saasaay ɓiskee den.



 Na waxtu fee xa caaƈ axe a nqotkeel teen baajur mayu a ndabdanaa xa ƥiy.



 Rosi fee da cooxeel, kaa wareena o geek a paax a refu yaam a qal a waaga jeg.





 Xan a mbaag o mbet daara a njangnaa Alxuraan xa caaƈ a lakas. O retangaa o.



 Ndar, xa caaƈ axe mbacangaa ekol kaa nqirandaa daara. Kaa njangaa maaga diir ñaal nuu refna a sog o nqaad no pind kaa a mbutooxik. Jangin o njaaƈ, kaa war o jegit na yoon fa yetax apaax. O njaaƈ onqe a wara o ñaam apaax, ta aqateel a jeg o wod-fo-ɓaal.


 Fop a yoona ee daara ke xaye a mbaaxa



 Xa caaƈ axe naa njangaa a sadaxnooxaa no ped ke no saax nduɓaaɓ ke owe mbaajwaa o ndang-o ndang.



 Ke fop a yoonna refu ee daara keene tabid den, fop mbaagiran.



 We naa ƥisaa den maaga neewu a ndef



 Daara keene a mbar’ee o ndamteel no ñoow ole na xa caaƈ axeene.



 A fi’angaan xan a mbaag o mbaaj o ndik ke da ndabdinooxaa.





 Yaaga, xan xa caaƈ axe a moƴ o mbaag o ndok no daara keene. Ndaa a soƥangaa daara keene a may no saax a nduɓaaɓ ake, sambrandooxkee yaam a njega daara lakas. Daara keene moƴu o miñ, a moƴ o nduufoox too oleng naagee o rabdaa.



 Xa caaƈ axe kaa ƥiseel maaga a njangaa a njalaa no qol ole no siriiñ oxe.



 Oxuu mokiɗna, xa suuratin a jangaa a jangnaa boo yaa ta wokitkeel.


 Daara qas ke njegna no Saax nduɓaaɓ ndax xan a sambir kam saax le fop?



 Ke naa niidankan refu, Xaaliis fee baajur ke mbarna o ndabid na cang ale na xa ƥiy den. Ndaa no saax nduɓaaɓ, baajur mayu a mera o ndabdanaa xa ƥiy den da njangaa



 I mbooga ee daara xan a moƴ o ɓaatoox na caax a nduɓaaɓ ake.



 No caate kaa, daara xan a ɗomel o sip maaga yaam daara ke ndefna maaga naangee o ndabdinooxaa.



 Laamit ke:



 Na xa kiid xa podnum xa caaƈ axe a ndokaa daara ?



 An naa sadaxnooraa xa caaƈ axe no ped ke na caax nduɓaaɓ ake ?



 Xar taxu xa caaƈ xa teɓ axe a ƥiseel a njangkaa daara ?



 Cooxityo o nqalaat nuun no kaa jofna no daara qas ke mbeteena no saax nduɓaaɓ le ?



 Kariim o ndongo a refu. Kariim xa kiid a nahaq a jegu, o ndeɓandoong oo, a sogaa gar no mbind ne. O xe geenooxa no



 don-maax ole, a ɗeetaxam, a damin : ‘’Laalaa biraa naam!’’ Um xooyin, damin no ɓay, layin ee : ‘’Nam ne’ee?’’ Ta ƴuug, a layaam ee : ‘‘Kariim ne’eem’’



 Kariim o ndongo a refu





 Um layin ee : ‘’Xeƈa geniro meen?



 Ndiiki mi refu ya’of,



 Naangi xotiida a put fa cu’ax’’.



 Ta yo’in xoox le, ee : ‘Iyo’



 Um jang o potum, yipanin ñaamel.



 Ta jang o pot ole, a ret.





 No feet olaa, ta dakooxiid, a geenoox no don- maax ole Ee : Laalaa biraanaam!



 Um inoox, naqanin a cu‘ax, ta ret.



 Kom leng, ta gar, a rokoox toki toɗgu. Um xooyin, ɓekin no ɓogoorand ne.



 Um ɓogin fo foofi fo saafu, soocin boo ta xool. Um waaƭanin o mbap fo simis.





 Tee kaa bug xaa ñafat xa qas.



 Yaam we ta rokuna kaa nogoy, a ƭeg.



 Um ɗeettan ne yaay a ɗeettaa o ƥeem.



 Kariim a roɗgangaa mbaa xoox le taƥ lanq, um ɓogin boo ta xool.



 Kom leng, um layin ee : ‚‘Kariim, taa ya’of?‘‘



 Ta layaam ee : ‘‘O xaa no saate faa’’.





 Mee : ‘‘Ndax gijaano ga‘?‘‘



 Tee : ‘‘A miña de, ndaa o xe meen’’.



 Mee : ‘’Ndax a naanga ɗeetiidang?’’



 Tee : Ahakay, ndaa a naanga moofaa miñu baa dakwiidaa.



 Ya’es kaa may soxla.


 Kom leng, Kariim a cungaa a cu’ax o yeng. Ye cu’ax ale a ƴutkaa, ta ɗaan.



 O kiin ga’iran yaam ta laqoox.



 Ta yokoox, a xot o potum, a nomtooxaa o yeng ole.



 Um layin ta fe‘, ta fañ, a xaad ten soom.



 Too yaaga ta yeng lool.



 Saɗaree ret ten soom no niɓaan ole. Yoonee fo oleng.





 Ta deegoox o potum, a yaasaa no niɓaan ole.



 No ƥiiɓ ne, Kariim a yokoox. Da ngeƥand fiɗel, a mbidin, a njangaa fo siriiñ den.



 Ta ƈut, a geƈin a alfa’um, a jang o potum.



 Ta ñaktoox baa ƴut, a sutoox daara fee.



 Xaye bes luuma oo, ta retaa a waaƭik calel.



 Ta ret na marse faa, a roxondwaa xa saaku lujum, a doonaa den took a sareet.


 O tew o leng a cooxin a saxalum, ta roxondooxin a geenoox.



 Kariim a reef tookum, ta dugaa.



 Leek-leek, o tew oxe geenoox, a layaa fo xaariitum.



 A saxal ale meɗ lool, ndaa kariim a muñaa.



 O tew oxe a jikik a tegeƴ, raŋ le jigid, wiin we a cungaa.





 Kariim a reef tookum boo ta fadiid no wotiir ole. Ta doon a saxal ale na cinj ale no wotiir ole. O tew oxe a cooxin wecet, ta ɓek no poosum. O tew o lakas a gar, a cooxin saakum, ta roxondooxanin o ten.



 Kariim a reef tookum, a ñaaƴaa miñu.



 Njeeƈ ne a sum, Kariim a hoɗomel, a onjaa rek.


 Hamakodu refu xaariit Kariim.



 Kaa jangaa mbuuru’um, a ɗegin, a coox a Kariim xaaj fee.



 Duudu fa Kariim kaa yoonaa a mbutbalik den fa xa tongo xa lakas axe.



 Kaa mbiisaa kaaŋ ke fa xa pot axe da yelwaantaa.



 Xa tongo xe kaa nga’aa mbind naa ƴutafuleerna, a ndok maaga, a mbutbalaa.





 ƥaak ke mboorangaa, da mbaaƭik a ƥaak, a moɗ kene, a njikoox kaana. A mangu ke a mboor, da ño’ xa saaku xa teɓ, a yipaa teen a mangu ke. O retangaa na daara faa, Siriiñ Saadibu kaa fiyan xa tongo xe a ƭing mangu kam faa. O ndongo nquu inooxna, woq a mangu, ɓek no mbuusof, ñaamaa teen boo ta fag. A ñaamangaa teen baa ngiñ, a moƴ o sawar na cang ale.


 Boo Kariim a sadaxnooxaa, kaa layeel ee : “Am Roog a ciyong”



 Kariim a dek o pot ole, a yipanel suukar, xaaliis, maalo fa njawaand, xa sondeel mbaa guru.



 Suukar fee a mayangaa, Kariim kaa jikooxan.



 A sadaxangee a cek, ta wanteerin, a jang xaaliis fee, a ɓisin o siriiñum.



 A cooxangee kilo mbuuru, da lasrin, mbaa da ngeekin, a ƥisin na daara faa.





 A jega bes, Kariim a sadaxel mbaal, waaganiran tig. Yoonum a ndamtin ta ɓisin no daara faa. O retangaa na daara faa Xelkoom, a jega cuni na xa tongo, ndaa oleng saadaxnooxkee. Kaa da njeg tok. Xa tongo xe a ndokooxaa toki qas fa xa ñafaƭ xa paax. Weene kaa njangaa. A jega o ndongo ndeɓ onqaa seqna maaga nqoox leng.


 Kuu o goor ole a layna fo ten, ta fiyin.



 O goor ole kaa neew, nqoox ne a magin, ndaa den ɗik kaa da nanoor.



 Ten naa cooxan ta ñaamaa, a yeraa, nqesoo kirandoo.



 O goor ole refu xaariit nqoox ne.



 Muu ga’oona nqoox ne, o goor ole o xe a paamum.





 Ke warna o ndongo, ten refu ta jang baa mokiɗ. Kariim a naa yelwaanaa ndaa kaa jangaa apaax. O siriiñ oxe kaa bugtin nen o ƥeem, a moosaa xooxum rek.



 Kariim fo xa tongo xa kendum axe, den naa ndaxankaa na koƥ ale.



 Ke ta neewna taxu ta cooxeel toq teɓ ke.


 Ya ’ Kariim a ɗeetiida Kariim. O xe jalwaa rek, a ɗaay lool.



 Kariim a ɓisiidin na kooñ ale, ta simniid.



 Mboƥ ne no mbind ne, Duudu fa Hamakodu, a ngar a saɗgiidin.



 Kariimoo kaa ɗaay yaam a ga ’ a ya’um.



 O tew oxe a gidim wiin we topatooxna o ƥeem onqe.



 Kaa ñaamaa, a yeraa, too xaƴkaand ta roɗig.





 Oleng fadkiran na daara faa yaam kaa yaroox. Kariim o xe jangaa ndaa nee rabdaa tig. Na daara fee, xa tongo xe kaa njawaneel a ñaamaa. A jega wiin waa naa ƥisiidaa xaaliis na daara fee, mbaa puuru, mbaa suukar, fo lakas. Na tabaski, a tegeƴa naanga sadaxtiidel na daara fee.


 Na daara fee Xelkoom, o siriiñ oxe a naanga jangaa naak, a jawanin xa tongo xe na tabaski fee.



 Kaa da ñaamaa baa ngiñ, a ƭeg a mangu, a laxad boo ta xool, a moɗ.



 A ndok ale sumangaa, Kariim a wondoox tafil, na puuƴ ale.



 A doonangaa teen o sar, kaa mokaa nen njong.



 Kariim kaa ɗaanaa baa xilaa, yaam nqeñ ne naa wundan.





 Daara fee a wegangaa, Kariim a xaad no mbind den. A fadangaa, a lalit toki ke o siriiñ oxe a cooxuuna. Kariim kaa yoona fa ya’um, a simnik fogum. A ɗeetka tokoorum Jokel fo ƥasilum. Nqes nuu refna, a juli’angaa baa ƴut, a jangaa.





 Kariim a buga fadand a cangum.



 A buga baa maakna, a sip daara xooxum, a jangnaa, mbaa ta ref o cula maak.



 Xa kiid xa neewu yoqu ta mokiɗ na daara fee.



 A jega waa inoorna na daara fee, a njangik metkanise mbaa minise.



 Kariim a jega xite too a gim ke ta fiyaa.



 A jega yaakaar no feetum.



 Laamit :



 Xa kiid xa poyum Kariim a jegu ?



 Xar taxu Kariim a yengel a qaat ?



 O reetangaa yaay Kariim, xar o fi’kaa ?



 Nam ga’to Kariim ?



 Sagar oxe yoon fo ndeɓum Faali da njangik ekol. Faali a layin ee, xar taxu o laƴaa neene ? Ta layin ee, keene jir laa daaw’axama ref’u.



 Ten refu ke naa xooyeel jir a qar.



 O jegangaan, koo laƴaa.



 O wod-fo-ɓaal no njaaƈ


 O ndeɓ onqe a ƴuug, layatee tus.



 Sagar a layin ee, hee, xar oo ?



 Mi de damaniraam tus.



 Fañciraam um jangkaa, fañciraam um ŋasaa.



 Mi oxe ñaamaa too ñaaƴaa coxla’es.






 Muse in a layee, jir le no sagin daawtanum.



 Faali lay ee o sagin layo !



 Mi de mi’oxe sogaa o nan jir leene



 O ten sax, xar a nandtaa?



 Sagar a layin ee, refee tus a refangee o sagin baajur ke



 Um ñek’ange ye foduuma teen, kene daawkiraam


 Keene taxu boo ye rimeena da ngeenoox ee koo ñekkeel.



 O fi’angaan, xan o muc no jir tataanoos.



 Jir a ŋaaw faaxee o ɗek ole kaa uutaa.



 O ngoloƈaan damkirang boo o ñakaa katan.



 Xan o muc na ŋas fo xa pus xa koƈu taa. mayaa no cerke.



 Payiis damkirang boo o ñaaƴaa jaaywaa.





 Ke um fañaa refu o ɗeettaxam nen oxaa wañooxna. O naagaa yirimkaa, we’looxi xa caaƈ axe ñaameerna baa ngiñ.



 O ñak a tax da sadaxnooxaa taa mbar’u njangik. O teel – teel o yoqoox o soƥ a den tafil fo xa pot den.



 O yengel-yengel owe no mbed onqe.


 A ñoxes refu maaf a sagin boo waajur ke ñek xa ƥiy den.



 No ndigil-ndigil, jir o sagin a maya no saax le.



 A layee tayil naa dimle’an.



 Faali a layin ee, sawar refu teexum.



 I sawarangaa na cang’ in, sagin a jostoox.





 Faak rek, i nqooya baajur ke, lay a den da mbengoox. Muse a yoon fa Sagar da maad jeetaay fee. Muse a lay a den, lopitaal, cong kaa owaa may fo xa caaƈ. Tus taxee a refangee o sagin ole reefna in.



 Fat I mbañ boo ke daawna Sagar a fañat o daaw xa ƥiy’ in.


 I mbuga o ñoxor boo maaf a cir akeene.



 Den fop a ngeenoox ngir o maaf a cir a paaxeer ake.



 Poofi ke naa ndaagaa, a pot a yaqwu ke no pind ke naa ataa a cir ake.



 Fat a mbatnel maaga,nqooland fop, ta ref a ndok, pind ke fo saate fee.



 We sarwis diiseem owe ndokaa kam saate fee baa puudar.





 Ñooñoow ke naa ataa cir ake a nana jeetaay fee na caaƈ axe.



 Da mbuux boo tagid den ke a suptoox.



 Calel den fop, xa caaƈ axe a mbugin o yaq.



 Yaaga xan i yaqoox.



 Da nqooyit o xet, a mbug mbaaƭ pexey.


 ƥook adwu no xet olaa.



 Oxe yooy, a naf ake a mutwaa.



 Oqotax paaxeer ke a maadiida.



 Kaa rokiid ee mbap a moof a lanq.



 Ñooñoow lakas ke naa nqaɓaa fop a ngara.





 ƥook a layee o daaw jegee fat i njofnoox no calel ke. Jir a qar a lay ee, o njaaƈ onqe fad’uuma a inwa. Oxe laƴaa ndaa kaa nand nen oxaa fapeena. A yoon fo we na saate faa fop. I mbootooxangee meeke oleng yoqkee mene. ƥook a laay ee, a fi’angaan waagkiim o damit oleng.


 Oxuu refna wo oxe ɗeetaa o yoon of.



 Jir koleraa a jang o ñuxur a laye e : I mbaagangaa i ndaay mene.



 Ndiiki, in wee nqoolandaa qaw ke, kas ke fo peel ke.



 Nqes fo yaar wiin we owe laxadaa xa ƥay den. A sutwanga na xulang, da laxad xa ƥay den. Foofi le naa yereel, ga’aam da toqnaa teen ordisawel.





 Jir o fud o rax, o fud o nikiil fo saan a yo’in a qoox den. Da lay ee gadaay mene i soƥun, refee qas. A refangee mene, a ref maana, adna fee kaa yaaj. Mbaal i ndodu, a damangee i ɗeetik o piñ o lakas.



 Ino de, i mbaaja oxuu retna i ndet, oxuu reteerna i ndet..


 Da moof boo puudar fee na sarwis diiseem a wuuɗ.



 Da sambir ta jeg waa yenna, a ndakel



 Ta jeg teen waa meeñna, a yoq ma boo kili.



 Wene a layaa, wooy ƈufigyo in, in we saŋkooxaa.



 Lakas we layaa a pulaane, woy xeege yooooooo….





 Baajur ke na Sagar a ƭaaya na keen no ƥiy den. Ya’um a jikanin masiin bane qas ke.



 Ke ta daawna o jeg no njula ne no lejum fee a fokatu. Keene taxu boo Sagar naagee o goƭaa masiinum.



 Xan a jang teen, too xan a ŋas teen.


 Yaay fee bugee tus kaa ɗomna o ƥeem.



 A naagaan o ɗeetaa sax kaa yirmane.



 Yirmaande feene kaa ɗom lool o ƥeeng.



 Sagar a layaan o ten baa xij,ndaa waagee teen tus.



 Kaa layan ee, yaay, ba ɗeetataam a ngid ndeysaan.



 Fat o ɗeetataam a ngid ale o ɗeettaa o ndeɓes Faali.





 Kom nuu refna Sagar oxe ƴuug na masiinum a diknaa xa putoŋ.



 A naagaa o ñaamaa kaa matandooxan a ɗeetatinaa ɗeendoor ole.



 A naagaa wondooxkaa, no kakandaxum a fi’an.



 A naagaa o retaa na xulang a ɓislooxin..



 Jeetaayum fo ndeɓum a waajooxaada lool.


 Muse den a ɗeetlooxa ee Sagar kaa suptoox kam kalaas ne.



 Yo’naxum na cang ale a waajoox a paax.



 Muse fee xooyin a layin ee xar oo?



 xeƈa naagiro o ɗaanaa o yeng ?



 O feet o yooniid fa ya’of gar.





 Muse fee a lay ee, a wara o jeg kaa xewna cungi um retan xooxes. Ye ta fadna no mbind naa a ga’u Sagar a beroox. Oxe yooroox masiin fa leng, a jeg kaa ta taƥinna no nof ke. Muse a simin, a lalit xooxum, ta dalnel. Ta lay a den ee, layel Sagar ɓisiidaxam mene. Naa Sagar a xooyel, ta gar a simin, a moof.


 Muse fee a luɓin masiin ne, a ɗeetin a paax, saa daknin.



 Yaay fee a layin ee mi jikanun o ten de fañaa ta yung soom.



 Muse fee layin ee, neexil o ƥeef a faaxa ndaa kuu xupna a yaq.



 Ke moƴ’ina daal, refu ta jiriiñooran kom diiboor. Ndiiki jangatee tus, ke masiin ne a yaqna xupu ke ta jagandna..



 Jikan o ƥeef ŋasir pi’el o ɓay fo safe no njaaƈ xupu o njiriiñ no ten.



 Laamit :



 Xar dalu a Maxu ?



 An ɓisiidum a ya’um ?



 O jegangaa o ƥiy, nam o fi’kan ?



 A reeƭangaa wo xar o fi’kaa ?






 Maxu, ndol naa jegna xa kiid xa ƭaq a refu. Waagafulee falay, o ndeɓandoong oo.



 Ten soom ya’um a jegu o ƥiy. Too ye ta jegkan, a moofa miñu ga’ee o ƥiy. Maxu sambirkee fo ten jaf leng. Ye ta rimeena, ya’um kaa waas calelum fop, a topatooxan, a numnan fo ƭeenum, fo biboroŋ.



 O ngoor onqe retoogee sen. Yaay fee seqangiran, o mbindaan onqe a seqin, a gayan.



 Taa Maxu ?


 Yaa Ndol a fañaan boo baa retaa o mbiñ, kaa ɓislooxan no oto’um fo ŋasirum.



 A soƥangaa ta ñaaƴlooxkaa, kaa fokatan fo paafaal ke ta genitna, da yoon no maag olaa. Na bes fee dakwiidna, ya‘ Maxu kaa xur’u gendum deɓ we ta yoontaa.



 Mboƥ ne a ngar, yoq we a atiid sarica, da ñaam baa ngiñ, a yer baa ndoyƭoox.



 Boo Yaa Ndol a ɗeetkoogna qariitum, Maxu kaa yoonoogun, da moof maaga a mbaxtaanaa.





 Kom leng, Yaa Ndol a ɗeetik a Mbaal Mosku fee xaariitum, a moof ma a njeetaayaa fo ƥeem. Ye timis a fadna, ta inoox a xaadaa, Mbaal Mosku a yoonan, da ndef no mbed onqe. Yaa Ndol a doon o ɓayum no xoox Maxu, a layaa fa Mbaal Mosku, o ƥiy onqe a dalfo ɓeed a ret. Ta ƴut, ga’ee o ƥiy onqe. A laamtin a Mbaal Mosku, ta layin ee andee maa ta refna. Yaa Ndol a dakoox no mbind naa, ga’ee o ƥeem.


 Roog fee a niɓaaniidaa.



 Muu ta retna a layel ee nga’iran.



 Ey!, maa goor ole retu ?



 -Oleng ga’iran.



 Yaa Ndol a diid, a rok no pind ke na kooñ ale.





 A laamtaa : Nu nga’ee o ƥees ?



 Yaa Ndol a loolaa.



 Muumeen ke na koƥ ale fop a inoox a mbaaƭtan o ƥeem, da sutoox o Ndumbelaan, a ndok no joc ole.



 Yaay fee Maxu a jaaxiɗ, a kaƥin o oto’um, a rok na koƥ ale, a yoon fa Ceku, da mbaaƭaa muu refna.


 Da mbaaƭ na puƭ taxar ke fo qur ke.



 Ndiiki roog fee a niɓaana, ta waaƭ muu refna too ga’iran.



 Yaa Ndol a diid, ga’ee ƥeem.



 O yeng ole a maaka too oleng ga’iran



 boo ndiik.



 Mam o ngoor onqe refu?





 Ya’ Maxu a loolaa, a naangaa :



 -Xar damu o ƥees? A dakooxa boo no mbind naa, ndaa oleng ga’iran boondiik.



 Ta sutoox, a kaƥin axin o oto’um



 Ceku a layin ee da ndakoox no mbind naa, jombee o goor ole feeñ.



 Ye ta dakooxna, da layin ee Maxu a gara.


 Yaa Ndol a fool, ee cip, a ƴuf a rok no mbind naa, a soƥ Yaa Naak a waxoox a Maxu.



 Yaay fee a ɗaay, tig damee o ƥeem onqe, tus duqiran.



 O xe waxwe, a gung no ndiiñ Yaa Naak, ee cel. Yaa Naak ee :



 Kaa da layaam ee um fudnin, um fañ, Boo um fudnan ya’um a gar. Ndiiki, Yaa Ndol a fudin, a Maxu, a damtin ƥay ƭik.



 Ta jang o ƥeem, a ɓopin, a niitan.





 Dara damiran, gaañooxee send.



 Ta layin ee :



 Jookanjal, Roog soom naa rabidkang.



 Yaa Ndol a saaƭoox o ƥiy onqe, a foonan. Roog paax rek a fiyaa.


 Ta lay o tew oxe ɓisiiduuna o ƥeem ee :



 Layaam mam ga’tano.



 Ta layin ee :



 O goor ole kaa ƴakandoox raay fee ten soom, a gar boo no mbindes.



 Um ga’in ta geenoox ten soom no daaƭ le, o yeng ole.



 Um laamtin ee : mam inooro?





 Ta layaam ee :



 - Yaay!



 - Nam ne’ee? Tee:



 -Yaay!



 Um and ee waagee falay, um jangin waxooxin.


 Yaa Ndol a gidim a Roog: o ndeɓ andee tig.



 Waagee ñaaƴ apaax, ndaa a fexeya baa ƴakandoox raay fee ten soom, no niɓaan ole.



 A soƥ’angaa a saxaar ale garaa yaaga sabab a jeg.



 Roog soom fiyu sutura boo xetee fa saxaar ale.



 Roog yirmaande soom oo.





 Maxu waagee ñaaƴ apaax ndaa a fexeya baa ƴakandoox raay fee.



 Ta fudoox, yenee na kac ake baa gaañoox.



 Paafaal ke fop a ƭeetiid a Maxu fo oxe gisuuna. Yaa Ndol a jeg o ɗaay kamum. Andee ne ta rabditkaa o tew oxe ɓisiiduuna. A foog’a ee ga’katee o ƥeem onqe.


 Tig gaañiran, tig duqiran, ta gat na jam.



 A soƥ’angaa a saxaar ale garaa, yaaga sabab a jeg.



 O niɓaan ole fa ƭat a paaxeer ale, coono rek a ɓisiidkoogu a Maxu.



 A cafum saƭkafulee; a reef’angaa no ŋaay le, kaa yenkoogu, a julxoox.



 Roog soom fiyu jam ta ɓut, yaam Maxu a gaañooxkooga.





 Yaam a saxaar fogkee a ƭatum fo oleng.



 Roog fiyu teen sutura rek yaam o njaaƈ o ndeɓ a reefaa na raay wooree. A sop’angaa a saxaar ale ƴufaa, yaaga sabab a jeg. O tew oxe a ga’’angiran baa waxwin, Maxu a yenkooga na kanaal fee.



 Yaa Ndol a moƴ o diid ye yiifum a retna no ngaañax ne dalkoogna o ƥeem.


 Yaa Ndol a yeg kamum sabab fee Roog a fenqanuuna, ta gidmin.



 Mosee saganit ngaynaak o ƥeem.



 Mosiran o goƭ, a moytooxaa kuu waaguuna gaañ.



 O ndeɓandoong kaa yooɓ o gaañoox, ten taxu gayan a jeg o njiriiñ.





 Kaa war o yetooxeel no kuu waaguuna gaañ. Yetooxan muu refna, kaa warna oo.



 Kam mbind ne, tutuuñ rek a waagaan o gaañ. Baa ɓoodaa, o doonan maa ta gaañoorkeerna. Xa moon ordusawel axe, fa xa moon xeme xe, a mbara ngeekel koƭu ndax yerkiran. O fiyangiran da gaañin.





 Fexey boo laq xa ceq cuuraay ke a jega solo ndax waagkee dox na kaagaañ ake.



 Xa ton-maax cawand ke a mbarel o mbeg yaam a mbaaw wooree no ndeɓandoong.



 A waaga duq o furno sumu, mbaa ta ɓek o ɓayum na diwliin fa saasu.



 O ndeɓ andee tig, a wara yetooxel na xa moon gaas axe.



 Moytoox ta doon a ɓayum na kuuraa a faaxa.





 O genangaa no mbind naa jegna etaas, fat o baare’aa eskale ke ndax o ndeɓandoong berengooxkee teen? Pisin ke a mbara mbegel ndax xa caaƈ axe yenkee teen. Xa piriis kuuraa ke a mbara suxeel yaam kuraa kaa waraa. O ndeɓandoong kaa yetooxeel mu refna. O balkoŋ iitam a wara ɓektel yiif



 ndax o ndeɓandoong yenitkee teen.


 Kene daal, Maxu, jegkatee muk.



 Ndiikii, baa sutooxaa no mbed onqe Yaa Ndol kaa daman no ɓay boo ta saƭik.



 O ndeɓ muumeen oo, ga’kee ke naa garaa.



 Roog fiyu foofi fo ɓuuɓu no tiye ndaa aksidaa kaa ñof maa ta foog’aandeena.



 Me ta refna koy, Maxu, fop kaa ƥektin yiif.

